《宋稗类钞》卷之二·叛逆宣和二年十月。睦州青溪县堨村居人方腊。托左道以惑众。知县事陈光不即鉏治。腊自号圣公。改元永乐。置偏裨将。以巾饰为别。自红巾而上凡六等。无甲胄。惟以鬼神诡秘事相扇摇。数日聚恶少千余。焚民居。掠金帛子女。提点刑狱张苑。通判州事叶居中不能招致。欲尽杀之。以故贼得胁掳良民为兵。旬日有众数万。陷睦。歙。杭。处。衢。婺六州五十二县。朝廷遣领枢密院童贯率禁旅。及京畿关右河东蕃汉兵。至四年三月讨平之。用兵十五万。斩贼十五万。杀平民不下二百万。改睦为严州。歙为徽州。始唐永徽四年。睦州女子陈硕真反。自称文佳皇帝。故梓桐相传有天子基万年楼。方腊因得凭借以起。又以沙门宝志谶记。诱惑愚民而贫穷游手之徒。相乘为乱。青溪为睦大邑。梓桐帮源等号。山谷幽僻处。东北趋睦。西近歙。民物繁庶。有漆楮林木之饶。地势迂险。群党据险以守。因谓之洞。而浙人安于太平。不娴兵革。一闻金鼓声。则歛手听命。不逞小民往往反为贼乡导。劫富室。杀官吏士人以邀货利。所掠妇女。自洞逃出。裸而雉经于林中者。由汤岩榴树岭一带。凡八十五里九村。山谷相望。不知其数。方腊之乱。愚民望风响应。其间聚党劫掠者。皆窃腊名字。人人曰。方腊来矣。所至瓦解。腊之妇。红妆盛饰。如后妃象。以镜置胸怀间。就日中行。则光彩烂然。竞传以为祥瑞。